b'\n_START_ARTICLE_\nRoki\xc5\xa1kio dvaras\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 Roki\xc5\xa1kio dvaras pamin\xc4\x97tas 1499 m. Lietuvos did\xc5\xbeiojo kunigaik\xc5\xa1\xc4\x8dio Aleksandro privilegijoje d\xc4\x97l girios kirtimo. XVI a. \xc5\xbdygimantas Senasis dvar\xc4\x85 padovanojo kunigaik\xc5\xa1\xc4\x8diams Kro\xc5\xa1inskiams. Senieji mediniai dvaro r\xc5\xabmai nei\xc5\xa1liko. Jie stov\xc4\x97jo de\xc5\xa1in\xc4\x97je tvenkinio pus\xc4\x97je, kur dabar stovi dvaro bravoro pastatas. Kartais Kro\xc5\xa1inskiai vietov\xc4\x99 i\xc5\xa1nuomodavo arba u\xc5\xbestatydavo skolas kitiems didikams. Pagal paskutiniojo vyri\xc5\xa1kosios gimin\xc4\x97s linijos atstovo Juozapo Kro\xc5\xa1inskio 1715 m. sudaryt\xc4\x85 testament\xc4\x85, Roki\xc5\xa1kio dvaras atitenka jo pat\xc4\x97viui Jonui Tyzenhauzui. Tyzenhauzai prad\xc5\xbeioje Roki\xc5\xa1kio dvar\xc4\x85 taip pat nuomodavo kitiems dvarininkams. Tik XVIII a. pab. Ignoto Tyzenhauzo iniciatyva buvo perkelta gimin\xc4\x97s rezidencija i\xc5\xa1 Pastovi\xc5\xb3 \xc4\xaf Roki\xc5\xa1k\xc4\xaf, prad\xc4\x97tos naujo dvaro statybos bei miesto perstatymo darbai._NEWLINE_Roki\xc5\xa1kio dvaro r\xc5\xabmai pabaigti statyti 1801 metais. Tai buvo klasicizmo stiliaus i\xc5\xa1 akmen\xc5\xb3, akmens skaldos ir plyt\xc5\xb3 m\xc5\xabro, vieno auk\xc5\xa1to pastatas su mezoninu ir auk\xc5\xa1tu pusr\xc5\xabsiu. Keturi\xc5\xb3 kolon\xc5\xb3 portikas, vainikuotas trikampiu frontonu, ir vir\xc5\xa1 ketur\xc5\xa1lai\xc4\x8dio stogo i\xc5\xa1keltas kupolas pabr\xc4\x97\xc5\xbe\xc4\x97 r\xc5\xabm\xc5\xb3 centr\xc4\x85. Sp\xc4\x97jama, kad r\xc5\xabm\xc5\xb3 architektas buvo Laurynas Stuoka-Gucevi\xc4\x8dius, ta\xc4\x8diau joki\xc5\xb3 \xc4\xafrodym\xc5\xb3 pagristi \xc5\xa1iam faktui kol kas nerasta._NEWLINE_U\xc5\xbe r\xc5\xabm\xc5\xb3 1797 m. \xc4\xafkurtas 16 ha parkas, \xc5\xa1alia \xc4\xafrengtas tvenkinys ir prad\xc4\x97tas kurti zoologijos sodas. 1880 m. mirus grafui Reinoldui Tyzenhauzui ir visus turtus paveld\xc4\x97jus jo seserei Marijai Tyzenhauzaitei-P\xc5\xa1ezdzieckienei, kuri buvo 1842 m. i\xc5\xa1tek\xc4\x97jusi u\xc5\xbe lenk\xc5\xb3 kilm\xc4\x97s istoriko grafo Aleksandro P\xc5\xa1ezdzieckio, dvaras atiteko P\xc5\xa1ezdziecki\xc5\xb3 giminei. 1905 m. Jono P\xc5\xa1ezdzieckio iniciatyva centrinis pastatas buvo perstatytas pagal architekt\xc5\xb3 K. Jankovskio ir P. Lilpopo projekt\xc4\x85 ir \xc4\xafgijo baroko element\xc5\xb3: paauk\xc5\xa1tintos ir perplanuotos vidaus erdv\xc4\x97s, pristatytas antras auk\xc5\xa1tas, pristatyti \xc5\xa1oniniai fligeliai, fasadams ir interjerui suteikta romantizmo bruo\xc5\xbe\xc5\xb3. 1940 m. prasid\xc4\x97jus sovietinei okupacijai paskutiniai kilmingi dvaro savininkai grafai P\xc5\xa1ezdzieckiai pasitrauk\xc4\x97 i\xc5\xa1 Lietuvos._NEWLINE_1952 metais suremontuotuose dvaro r\xc5\xabmuose \xc4\xafsik\xc5\xabria Roki\xc5\xa1kio kra\xc5\xa1to muziejus. Muziejuje yra vir\xc5\xa1 100 t\xc5\xabkst. eksponat\xc5\xb3, veikia dvaro kult\xc5\xabros, Roki\xc5\xa1kio kra\xc5\xa1to istorijos, unikali\xc5\xb3 L. \xc5\xa0epkos med\xc5\xbeio darb\xc5\xb3, prakart\xc4\x97li\xc5\xb3 ekspozicijos._NEWLINE_XVIII a. pab. - XX a. pr. Roki\xc5\xa1kio dvaro sodyba yra vienas i\xc5\xa1 vertingiausi\xc5\xb3 klasicizmo-istorizmo laikotarpio sodybini\xc5\xb3 ansambli\xc5\xb3 Lietuvoje.'